MT Il-Ġurnal Uffiċjali tal-Unjoni Ewropea C 19/4

Opinjoni tal-Kumitat tar-Reġjuni – Il-promozzjoni tal-kwalità tal-infiq pubbliku fi kwistjonijiet soġġetti għal azzjoni tal-UE

(2015/C 019/02)

Relatur is-Sinjura Marini (IT/PSE), President tar-Reġjun tal-Umbria

I. KUMMENTI ĠENERALI

IL-KUMITAT TAR-REĠJUNI,

1. jenfasizza li l-kondizzjonijiet għall-iffinanzjar tal-ekonomija reali qed jissawru mill-ġdid b’mod fundamentali mill-kriżi finanzjarja, ekonomika u soċjali li għaddejja bħalissa. F’dan il-kuntest, l-appoġġ fit-tul għall-investiment pubbliku u dak privat qed isir aktar u aktar essenzjali. Tabilħaqq, l-investiment pubbliku jista’ jkun mhux biss stimolu għall-investiment privat iżda jista’ jkun utli wkoll bħala prerekwiżit għall-istabbiliment ta’ kundizzjonijiet strutturali adatti li fihom tkun topera ekonomija ta’ reġjun partikolari u jkollu effett kontroċikliku fi żminijiet ta’ kundizzjonijiet ekonomiċi negattivi. Minbarra l-komplementarjetà mal-investiment privat, l-investiment pubbliku jista’ jintuża wkoll fl-implimentazzjoni tal-għanijiet ta’ interess ġenerali f’oqsma (bħalma huma l-edukazzjoni, it-taħriġ, ir-riċerka, l-infrastruttura, is-saħħa, l-ambjent...) fejn l-intervent pubbliku jkun meħtieġ għaliex il-benefiċċji usa’ għas-soċjetà ma jikkorrispondux mal-investiment privat;

2. jinnota li filwaqt li l-investimenti diretti madwar id-dinja qed jiżdiedu kważi b’rata ta’ żewġ ċifri (1), l-investiment privat fl-Unjoni Ewropea qed jonqos. Fl-istess waqt, ir-rati attwali tal-imgħax, li huma estremanent baxxi, mhux qed iservu ta’ inċentiv biżżejjed għas-settur privat biex isostni l-investimenti pubbliċi fil-perjodu qasir. Għaldaqstant huwa importanti li jinħolqu kundizzjonijiet favorevoli li jħeġġu l-investimenti privati u, fl-istess ħin, li jiżdiedu l-livell, il-kwalità u l-effikaċja tal-investimenti pubbliċi bħala kumpens mid-domanda pubblika għan-nuqqas ta’ domanda privata;

3. jenfasizza li skont il-Perspettivi Ekonomiċi Globali tal-FMI ta’ Ottubru 2014 (2)“għal ekonomiji bi bżonnijiet infrastrutturali identifikati b’mod ċar u proċessi ta’ investiment pubbliku effiċjenti, u fejn hemm potenzjal ekonomiku mhux utilizzat u akkomodazzjoni monetarja, jeżisti każ qawwi għal żieda fl-investiment infrastrutturali pubbliku”;

4. jenfasizza li fl-Unjoni Ewropea l-investiment pubbliku naqas b’20 % f’termini reali bejn l-2008 u l-2013. Jirrikonoxxi li n-nefqa baxxa wisq fl-investiment pubbliku bdiet qabel il-kriżi u ħraxet b’mod konsiderevoli minn dak iż-żmien ‘l hawn. Matul il-kriżi l-investiment pubbliku kien imxekkel iżjed minn interventi pubbliċi għall-kapitalizzazzjoni mill-ġdid tal-banek, li kellhom jiffaċċjaw b’mod partikolari l-konsegwenzi ta’ investiment privat eċċessiv fil-proprjetà f’għadd ta’ pajjiżi taż-żona tal-euro. Skont l-aħħar previżjonijiet tal-Kummissjoni għall-2013 u l-2014, l-investiment pubbliku fl-UE-27 se jilħaq livelli baxxi storiċi fl-2014, wara li fl-2013 ġara hekk fil-każ tas-settur privat (3);

5. għalhekk, il-Kumitat jappoġġja l-konsensus li qed jikber li se jkun impossibbli li jerġa’ jintlaħaq tkabbir sostnut fl-UE mingħajr ma nistimulaw investimenti favur it-tkabbir (4). It-tħeġġiġ tal-investimenti favur it-tkabbir huwa essenzjali peress li dan għandu l-akbar effett multiplikatur fiskali, jiġifieri jġib miegħu impatt fuq it-tkabbir reali tal-PDG, meta mqabbel ma’ tipi oħra ta’ nfiq bħal konsum mill-gvern, trasferimenti soċjali, tnaqqis tal-VAT jew żieda fil-kontribuzzjonijiet soċjali mill-impjegati (5);

6. jirrimarka dwar ir-riskju li livell baxx persistenti fil-kwalità tal-investiment pubbliku jkompli jkabbar il-qasma f’termini ta’ koeżjoni u konverġenza analizzati fis-sitt rapport dwar il-koeżjoni tal-Kummissjoni Ewropea;

7. jiġbed l-attenzjoni, madankollu, għall-fatt li kemm il-livell għoli ta’ dejn f’ċerti Stati Membri kif ukoll iż-żieda fin-nefqa fuq is-servizzi soċjali u t-trasferimenti ta’ kapital lil kumpanniji b’riżultat tal-kriżi qed inaqqsu “l-ispazju ta’ manuvra fiskali” għall-investiment pubbliku;

8. jinnota li d-deterjorazzjoni fil-finanzi pubbliċi u l-miżuri ta’ konsolidazzjoni fiskali implimentati sa minn tmiem l-2010 rriżultaw f’bidliet sinifikanti fil-kompożizzjoni tal-infiq pubbliku f’għadd ta’ Stati Membri. B’mod partikolari, l-infiq li jiffavorixxi t-tkabbir tnaqqas b’mod sproporzjonat bħala parti mill-miżuri ta’ konsolidazzjoni fiskali u, fl-UE-27, naqas minn 36,7 % għal 35,6 % bejn l-2008 u l-2012 (6);

9. itenni li l-gvernijiet sottonazzjonali għandhom rwol ewlieni fir-rigward tal-investiment pubbliku, minħabba li wettqu madwar 55 % tat-total tal-investiment pubbliku fl-UE-28 fl-2013. Madankollu, is-sehem tal-investiment tal-gvern sottonazzjonali naqas minn 2,2 % tal-PDG tal-UE-27 fl-1995 għal 1,8 % fl-2013, b’waqgħa kontinwa f’termini reali sa mill-2010 (7). Dan it-tnaqqis huwa fil-biċċa l-kbira dovut għal deterjorament fil-kundizzjonijiet tas-self. L-introduzzjoni ta’ regoli li jikkontrollaw is-self tal-awtoritajiet sottonazzjonali jew it-tisħiħ ta’ dawk diġà fis-seħħ bħala parti mill-miżuri ta’ konsolidazzjoni fiskali f’ħafna pajjiżi tal-OECD hija meħtieġa f’ħafna każi sabiex id-debitu pubbliku jkun limitat iżda dan iwassal ukoll għal iktar tnaqqis fil-kapaċità tagħhom li jinvestu;

10. jenfasizza li l-Istati Membri huma responsabbli, skont il-Protokoll 12 tat-Trattat dwar il-Funzjonament tal-Unjoni Ewropea (TFUE), għad-defiċits tal-gvern ġenerali, li jinkludi l-livelli kollha ta’ gvern. Fl-istess ħin, madankollu, l-effett tar-regoli fiskali tal-UE fuq l-awtoritajiet lokali u reġjonali Ewropej ivarja ħafna. L-impatt jiddependi minn: I) kif l-Istati Membri traduċew ir-regoli fiskali tal-UE fil-leġislazzjoni nazzjonali, ii) il-livell ta’ deċentralizzazzjoni fiskali fi Stat Membru, iii) il-livell ta’ kompetenzi tal-awtoritajiet lokali u reġjonali u iv) il-qagħda finanzjarja tal-awtoritajiet lokali u reġjonali li tista’ tvarja b’mod sinifikanti, anke fi ħdan l-Istati Membri;

11. jenfasizza li filwaqt li l-investiment pubbliku huwa intraċċat indirettament permezz tar-rekwiżiti makroekonomiċi stabbiliti fil-Patt ta’ Stabbiltà u Tkabbir (PST) biex id-defiċit u d-dejn pubbliku jkunu taħt il-limiti massimu ta’ 3 % u 60 % tal-PDG rispettivament, l-unika referenza speċifika għal investiment pubbliku li tinsab fit-Trattati tal-UE tidher fil-kuntest tal-proċedura ta’ defiċit eċċessiv (EDP), li fiha m’hemm ebda differenzjazzjoni tat-tipi differenti ta’ nfiq. Fil-fatt, l-Artikolu 126(3) tat-TFUE jistipula li r-rapport ta’ qabel it-tnedija ta’ EDP “għandu jqis ukoll jekk id-defiċit tal-gvern ikunx jeċċedi n-nefqa tal-gvern f’investiment u jqis il-fatturi l-oħra kollha rilevanti”. Il-lista ta’ fatturi rilevanti fir-regolament dwar l-EDP tinkludi “żviluppi fin-nefqa primarja, kemm kurrenti u kemm kapitali... l-implimentazzjoni ta’ linji ta’ politika fil-kuntest tal-istrateġija ta’ tkabbir komuni għall-Unjoni u l-kwalità ġenerali tal-finanzi pubbliċi”;

12. jinnota li s’issa ma tfasslet l-ebda strateġija tal-UE dwar l-investiment pubbliku u li l-Kummissjoni Ewropea fil-biċċa l-kbira llimitat lilha nnifisha biex toħroġ rakkomandazzjonijiet mhux vinkolanti lill-Istati Membri: “il-konsolidament kredibbli u li jiffavorixxi t-tkabbir li jtejjeb l-effiċjenza tal-istruttura tat-taxxi kif ukoll il-kwalità tal-infiq pubbliku se jikkontribwixxi biex jiġi stimolat it-tkabbir. (…) l-Istati Membri għandhom iħabirku b’mod partikolari biex jinżamm pass ta’ konsolidament fiskali xieraq filwaqt li jiġu preservati l-investimenti bil-mira li jinkisbu l-għanijiet tal-Ewropa 2020 għat-tkabbir u l-impjiegi (8)". Din ir-rakkomandazzjoni ġiet speċifikata aktar fl-Istħarriġ Annwali dwar it-Tkabbir tal-2013 (SAT), li jenfasizza li “l-investimenti fl-edukazzjoni, ir-riċerka, l-innovazzjoni u l-enerġija għandhom jingħataw prijorità u jiġu msaħħa fejn huwa possibbli, filwaqt li tiġi żgurata l-effiċjenza ta’ tali nefqa (…)”; jinsisti li kwalunkwe strateġija Ewropea għandha tkun strettament konformi mal-prinċipju tas-sussidjarjetà;

13. jilqa’, madankollu, il-fatt li r-rakkomandazzjonijiet speċifiċi tal-2014 għall-pajjiżi poġġew enfasi aktar qawwija fuq il-miżuri fit-tul biex jistimolaw it-tkabbir u dawn jirrikonoxxu li l-miżuri ta’ konsolidazzjoni fiskali fuq perjodu qasir għandhom ikunu akkumpanjati, b’investimenti fit-tul għal tkabbir u impjiegi, f’taħlita ta’ politiki ribilanċjati. Ir-rakkomandazzjonijiet speċifiċi għall-pajjiżi ta’ spiss jirreferu għar-riċerka u l-innovazzjoni, l-għarfien, l-edukazzjoni, l-aċċess tal-SMEs għas-swieq (13-il pajjiż), is-settur tal-enerġija (12-il pajjiż) u t-trasport u l-infrastruttura tal-broadband (8 pajjiżi) (9);

14. ifakkar li l-“Patt għal Tkabbir u Impjiegi” adottat mill-Kapijiet ta’ Stat jew ta’ Gvern fit-28 u d-29 ta’ Ġunju 2012 jiddikjara li “għandha tingħata attenzjoni partikolari għall-investiment f’oqsma orjentati lejn il-futur relatati direttament mal-potenzjal ta’ tkabbir tal-ekonomija u tiġi żgurata s-sostenibbilità tas-sistema tal-pensjonijiet. Il-Kummissjoni qed issegwi mill-qrib l-impatt tal-limitazzjonijiet stretti tal-baġit fuq l-infiq pubbliku li jsaħħaħ it-tkabbir u fuq l-investiment pubbliku. Hija ser tirrapporta dwar il-kwalità tal-infiq pubbliku u l-ambitu għal azzjoni possibbli fil-limiti tal-oqfsa fiskali tal-UE u dawk nazzjonali”. Għal dan il-mandat, il-Kummissjoni Ewropea wieġbet billi ppreżentat kontribut pjuttost akkademiku, li la kellu status legali adatt u lanqas ma kien jinkludi xi tip ta’ rakkomandazzjonijiet ta’ politika (10);

15. huwa tal-fehma li r-rakkomandazzjoni inkluża fil-konklużjonijiet tal-Kunsill Ewropew ta’ Diċembru 2012 biex “(jisfruttaw) il-possibbiltajiet offruti mill-qafas fiskali eżistenti tal-UE biex jiġu bbilanċjati l-ħtiġijiet ta’ investiment pubbliku produttiv mal-objettivi tad-dixxiplina fiskali (…) fil-parti preventiva tal-PST (11)" ma ġewx segwiti iżda għadhom topiċi ħafna kif enfasizzat mill-President tal-BĊE fit-22 ta’ Awwissu 2014 meta huwa qal li: “mill-2010 ż-żona tal-euro sofriet minn politika fiskali li hija inqas disponibbli u effettiva, speċjalment meta mqabbla ma’ ekonomiji avvanzati oħra kbar […] ikun utli għall-qagħda kumplessiva tal-politika jekk il-politika fiskali jista’ jkollha rwol ikbar flimkien mal-politika monetarja, u nemmen li hemm lok għal dan, filwaqt li jitqiesu l-kundizzjonijiet inizjali speċifiċi tagħna u r-restrizzjonijiet legali.”;

16. ifakkar li l-PST jippermetti flessibilità fl-applikazzjoni tiegħu f’ċirkostanzi eċċezzjonali u temporanji, li ġew definiti permezz tar-Regolament 1177/2011, u li skont l-evalwazzjoni tal-Kummissjoni, “il-qafas fiskali tal-UE joffri biżżejjed lok għall-bilanċ tar-rikonoxximent tal-ħtiġijiet ta’ investiment pubbliku produttiv mal-għanijiet tad-dixxiplina fiskali” (12);

II. RAKKOMANDAZZJONIJIET TA’ POLITIKA

17. b’referenza għall-konklużjonijiet tal-Kunsill Ewropew tas-27 ta’ Ġunju 2014, li kkonfermaw li “... l-Unjoni teħtieġ passi kuraġġużi biex trawwem t-tkabbir, iżżid l-investimenti, biex toħloq aktar impjiegi u aħjar u tinkoraġġixxi riformi għall-kompetittività” u li “dan jeħtieġ ukoll li jsir l-aħjar użu mill-flessibbiltà mogħtija fir-regoli eżistenti tal-Patt ta’ Stabbiltà u Tkabbir”, jitlob lill-Kummissjoni biex tippubblika komunikazzjoni dwar kif beħsiebha tapplika d-dispożizzjonijiet flessibbli eżistenti tal-PST sabiex jiġu promossi l-investimenti pubbliċi meħtieġa biex jingħata spinta t-tkabbir ekonomiku;

18. ifakkar li, sabiex jingħata livell ta’ investiment pubbliku nett adatt u sostenibbli, huwa importanti li l-gvernijiet ma jitħallewx inaqqsu l-infiq fl-investiment – meta jiġu biex jissodisfaw ir-rekwiżiti ta’ aġġustament fiskali. Fil-fatt, l-esperjenza turi li fl-eqqel tal-kriżi l-gvernijiet iddeċidew li jnaqqsu l-investiment pjuttost milli l-infiq kurrenti. Iżda huwa magħruf li l-investimenti jirrappreżentaw lieva essenzjali għal azzjoni strutturali effikaċi fir-reġjuni u l-bliet Ewropej, bħala l-benefiċjarji tal-fondi ESI, u mingħajr lieva bħal din, isir impossibbli tiggarantixxi li jkollhom rwol attiv u parteċipattiv fl-istrateġija Ewropa 2020;

19. itenni l-appoġġ tiegħu għas-sejħa tal-Parlament Ewropew biex il-kofinanzjament nazzjonali ta’ investimenti kofinanzjati mill-Unjoni Ewropea skont il-ftehimiet ta’ sħubija u, f’dan il-kuntest, jitlob li l-investiment li jsir mill-awtoritajiet lokali u reġjonali fil-kuntest tal-Fondi Strutturali u l-Fondi ta’ Koeżjoni, ikunu esklużi mir-regoli tal-Patt ta’ Stabbiltà u Tkabbir iżda jinnota wkoll li l-livelli kollha ta’ gvern għandhom jagħmlu sforz biex jillimitaw il-livelli ta’ dejn pubbliku tagħhom sabiex inaqqsu l-piż tar-rimborż għall-ġenerazzjonijiet futuri;

20. jesprimi tħassib dwar il-fatt li n-norma l-ġdida tal-kontabilità ta’ Eurostat, ESA 2010, li għandha tiġi implimentata minn Settembru 2014, ma tagħmilx distinzjoni bejn l-infiq u l-investiment. Barra minn hekk, f’ċerti Stati Membri, it-traspożizzjoni fil-liġi nazzjonali ta’ dawn in-normi tfisser li l-awtoritajiet lokali u reġjonali jkunu obbligati li japplikaw limiti massimi ta’ investiment għal kull sena u għal kull abitant. Dawn il-limiti jfixklu b’mod partikolari lill-awtoritajiet lokali u reġjonali f’ċerti Stati Membri milli jipprovdu l-kofinanzjament meħtieġ għall-proġetti ESIF. Dawn il-limiti jimblukkaw ukoll lil dawk l-awtoritajiet lokali u reġjonali li għandhom mezzi finanzjarji fir-riżerva biex iniedu proġetti ta’ investiment sinifikanti mhux relatati mal-ESIF. Għalhekk iħeġġeġ lill-Kummissjoni Ewropea biex tippreżenta rapport dwar l-implimentazzjoni tal-ESA 2010;

21. jenfasizza li l-esklużjoni tal-kofinanzjament mill-kalkoli tad-defiċit tkun partikolarment importanti biex jitħaffef u jiġi faċilitat il-proċess ta’ implimentazzjoni tal-programmi Ewropej. Jenfasizza wkoll li din l-esklużjoni tkun importanti anke f’dawk l-Istati Membri li ntlaqtu l-aktar mill-krizi, u li rċevew għajnuna finanzjarja fi programm mill-mekkaniżmu tal-bilanċ tal-pagamenti għall-pajjiżi li mhumiex fiż-żona tal-ewro (ir-Rumanija, il-Latvja u l-Ungerija) jew mill-Mekkaniżmu Ewropew ta’ Stabbilizzazzjoni Finanzjarja għall-pajjiżi fiż-żona tal-euro (il-Greċja, l-Irlanda u l-Portugall) u fejn ir-rata ta’ kofinanzjament nazzjonali għall-fondi strutturali tnaqqset mill-2011. Barra minn hekk, l-esklużjoni tar-rata ta’ kofinanzjament mill-kalkoli tad-defiċit għandha tiffaċilita u tagħmel aktar rilevanti l-kofinanzjament tal-awtoritajiet lokali u reġjonali, li jwassal biex il-fondi tal-UE jkunu jistgħu jitqassmu fuq aktar proġetti u b’hekk jiżdied l-effett ta’ lieva tagħhom u tingħata promozzjoni lill-investiment pubbliku ta’ kwalità;

22. fid-dawl tal-fatt li l-investiment pubbliku tal-UE permezz tal-politika ta’ koeżjoni huwa diġà stabbilit minn kunsiderazzjonijiet dwar il-kwalità differenzjata tal-investiment pubbliku permezz tal-prinċipju tal-konċentrazzjoni tematika (assenjazzjoni/tfassil ta’ menu tal-UE 2020), isaqsi lill-Kummissjoni Ewropea għaliex l-UE m’għandhiex tikkunsidra l-possibbiltà li jiġu applikati kriterji ta’ valutazzjoni analogi fl-analiżi ta’ nfiq pubbliku nazzjonali;

23. jistieden lill-Kummissjoni Ewropea biex tippreżenta White Paper li tistabbilixxi tipoloġija fil-livell tal-UE għall-kwalità tal-investiment pubbliku fil-kontijiet tal-infiq pubbliku skont l-effetti fit-tul tiegħu. Eventwalment, tipoloġija ta’ dan it-tip tista’ twassal għal kunsiderazzjoni differenzjata tal-kwalità tal-investiment pubbliku fil-kalkoli tad-defiċit tal-baġit u/jew għal kunsiderazzjoni aħjar taċ-ċiklu/kuntest makroekonomiku attwali bl-għan aħħari ta’ introduzzjoni ta’ “regola tad-deheb” li tippermetti d-distinzjoni bejn l-infiq attwali u l-investiment fil-kontabilità pubblika, sabiex jiġi evitat li l-investimenti pubbliċi b’benefiċċji netti fit-tul jiġu kontabilizzati biss għall-“ispejjeż” negattivi tagħhom fuq perjodu qasir;

24. jikkonferma l-appoġġ tiegħu għar-rakkomandazzjonijiet li saru f’Novembru 2012 mill-Parlament Ewropew fir-rapport tiegħu dwar “Patt dwar l-Investiment Soċjali – bħala reazzjoni għall-kriżi” (13). Filwaqt li jirrikonoxxi l-effetti fit-tul tal-kriżi ekonomika u finanzjarja attwali, jiġifieri fuq il-kwantità u l-kwalità tal-investimenti soċjali fl-Ewropa, ir-rapport talab għal approċċ imġedded għall-investimenti soċjali fl-Ewropa. Fil-fatt, il-Parlament Ewropew issuġġerixxa li l-Istati Membri għandhom jikkunsidraw l-iffirmar ta’ “Patt dwar l-Investiment Soċjali”, abbażi tal-mudell tal-“Patt Euro Plus”, sabiex jistabbilixxu objettivi ta’ investiment biex jintlaħqu l-għanijiet tal-Istrateġija Ewropa 2020 fir-rigward tal-impjieg, il-politika soċjali u l-edukazzjoni. Il-Kumitat jitlob għalhekk ukoll li l-Istrateġija dwar l-Investiment Pubbliku tkun orjentata lejn għanijiet ambjentali u soċjali;

25. jitlob għal reviżjoni tal-metodoloġija għall-kalkolu tad-“defiċit strutturali” sabiex jitqiesu l-karatteristiċi intrinsiċi tal-ekonomiji nazzjonali u d-differenzi strutturali tal-infiq pubbliku (14);

26. jitlob lill-Kummissjoni Ewropea biex, f’kull rapport annwali dwar il-finanzi pubbliċi tal-Unjoni Ekonomika u Monetarja (UEM), tinkludi kapitolu dwar il-kwalità tal-investiment pubbliku, inkluż fil-livell sottonazzjonali;

27. jiġbed l-attenzjoni għall-fatt li l-kwalità tal-infiq hija determinata prinċipalment minn governanza tajba. F’dan ir-rigward, jaqbel mal-fehma li “r-rieżami tal-infiq jidher li huwa strument adatt għall-prestazzjoni tal-infiq. Ir-rieżami jfittex li ssir l-allokazzjoni ta’ nfiq aktar ‘intelliġenti’ għall-prijoritajiet tal-politika nazzjonali abbażi ta’ konsolidazzjoni msejsa fuq infiq selettiv u sostenibbli; jiġifieri, eżami fil-fond u koordinat tal-infiq ta’ referenza fid-dawl tar-riżultati ta’ politika mixtieqa. Fil-prinċipju, dan joffru approċċ iktar sostenibbli meta mqabbel ma’ tnaqqis fl-infiq ġenerali b’mod lineari li jista’ joħloq ċertu impatt ekonomiku u soċjali negattiv fit-terminu medju u twil” (15);

28. jissuġġerixxi li l-Kummissjoni Ewropea tapprova uffiċjalment ir-rakkomandazzjoni tal-Organizzazzjoni għall-Kooperazzjoni Ekonomika u l-Iżvilupp (OECD) li tistabbilixxi sett ta’ prinċipji għall-investiment pubbliku (16) (Marzu 2014). Jilqa’ l-fatt li fl-oqsma kollha ta’ azzjoni ta’ politika (koordinazzjoni ta’ investiment pubbliku, il-bini tal-kapaċità, l-iffissar ta’ kundizzjonijiet qafas), ir-rakkomandazzjoni tirrikonoxxi r-rwol dejjem akbar u importanti tal-awtoritajiet reġjonali u lokali fl-ippjanar u l-implimentazzjoni ta’ investiment pubbliku;

29. jilqa’ b’mod favorevoli d-dikjarazzjoni tal-hekk imsejjaħ pakkett Juncker li għandu jalloka fondi li jlaħħqu sa €300 biljun għall-investimenti fis-setturi bħall-broadband, l-enerġija u l-infrastrutturi f’żoni industrijali u fil-qasam tal-komunikazzjoni. F’dan ir-rigward jitlob informazzjoni dwar minn fejn ser jiġu dawn il-fondi, dwar l-addizzjonalità tagħhom, dwar l-ammont tal-fondi privati li huwa previst li ser jattivaw, filwaqt li jistieden lill-awtoritajiet lokali u reġjonali jipparteċipaw b’mod adegwat fil-proċess ta’ ppjanar u implimentazzjoni tal-miżuri ta’ appoġġ;

30. jipproponi li fil-qafas tar-reviżjoni ta’ nofs it-term tal-Istrateġija Ewropa 2020, jiġi inkluż fit-tabella ta’ valutazzjoni makroekonomika indikatur relatat mar-rata ta’ investiment;

31. jinsisti li Strateġija Ewropea biex tissaħħaħ il-ġlieda kontra l-evażjoni tat-taxxa u jitwaqqaf l-evitar tat-taxxa tista’ fl-istess waqt tillibera d-dħul biex jiġu mnedija mill-ġdid investimenti pubbliċi ta’ kwalità u tiġi garantita sitwazzjoni aħjar ta’ kundizzjonijiet indaqs iktar ġusta f’termini ta’ kompetizzjoni korporattiva;

32. jissuġġerixxi li t-twaqqif ta’ kont ta’ tfaddil Ewropew jista’ jikkontribwixxi għall-iffinanzjar tal-pakkett ta’ investiment ta’ EUR 300 biljun;

33. jistenna li d-dħul mit-Taxxa fuq it-Tranżazzjonijiet Finanzjarji, li 11-il Stat Membru beħsiebhom jistabbilixxu abbażi ta’ kooperazzjoni msaħħa, tiġi kkoordinata mal-pakkett ta’ investiment ta’ EUR 300 biljun;

34. jitlob għal koordinazzjoni iktar b’saħħitha bejn il-BEI u l-banek ta’ investiment nazzjonali, bil-possibbiltà li titlaqqa’ flimkien il-kapaċità finanzjarja fi proġetti konġunti, sabiex jinħolqu effetti konsegwenzjali transkonfinali;

35. jilqa’ l-ewwel bond tal-proġetti Ewropew għal broadband superveloċi mniedi mill-Kummissjoni Ewropea u l-Bank Ewropew tal-Investiment (BEI) fit-23 ta’ Lulju 2014 u jappella għat-tnedija ta’ aktar bonds tal-proġetti transkonfinali/Ewropej biex jiġi appoġġjat l-iżvilupp tal-infrastruttura;

36. jappoġġja żieda addizzjonali fil-kapital imħallas tal-BEI ta’ EUR 10 biljun, fuq il-mudell taż-żieda b’suċċess f’nofs l-2012 li ppermettiet s-self lill-SMEs kważi jirdoppja. Żieda ulterjuri ta’ EUR 10 biljun tippermetti żieda oħra sa EUR 80 biljun f’self mill-BEI, bil-kundizzjoni li dan ikun fil-kompetenza tal-BEI fl-Istati Membri individwali;

37. f’dan il-kuntest, jitlob lill-Kummissjoni Ewropea biex teżamina l-possibilità li parti żgħira tal-baġit tal-UE, possibbilment madwar EUR 5 biljun fis-sena, tintuża bħala buffer għar-riskji sabiex il-BEI ikun jista’ jsellef riżorsi addizzjonali għall-finanzjament ta’ proġetti (bonds tal-proġetti) u jippromovi l-innovazzjoni, li jista’ jiġġenera sa EUR 40 biljun f’investiment.

Brussell, 3 ta’ Diċembru 2014. Il-President tal-Kumitat tar-Reġjuni Michel LEBRUN

(1) Ara l-World Investment Report 2014 tan-Nazzjonijiet Uniti, 24 ta’ Ġunju 2014, http://unctad.org/en/PublicationsLibrary/wir2014_en.pdf

(2) http://www.imf.org/external/pubs/ft/weo/2014/02/pdf/c3.pdf

(3) Ara s-6 Rapport ta’ Koeżjoni, p. 142.

(4) Għal definizzjoni ta’ nfiq favur t-tkabbir ara The Quality of Public Expenditure (Il-kwalità tan-nefqa pubblika) (2012), il-Kummissjoni Ewropea (mhux disponibbli bil-Malti).

(5) Ara CEPII Policy Brief no4, Lulju 2014: A new Architecture for Public Investment in Europe, Natacha Valla, Thomas Brand and Sébastien Doisy, p. 4.

(6) Is-6 Rapport ta’ Koeżjoni, p. 182.

(7) Is-6 Rapport ta’ Koeżjoni, p. 190.

(8) Komunikazzjoni tal-Kummissjoni dwar “Pjan ta’ Azzjoni għal UEM profonda u ġenwina: It-tnedija ta’ Dibattitu Ewropew” COM(2012) 0777, 30.11.2012, punt 3.1.6.

(9) Ara: L-analiżi tal-KtR dwar ir-rakkomandazzjonijiet speċifiċi għall-pajjiżi għall-2014, Lulju 2014.

(10) http://ec.europa.eu/economy_finance/publications/occasional_paper/2012/pdf/ocp125_en.pdf

(11) Konklużjonijiet tal-Kunsill Ewropew tal-14 ta’ Diċembru 2012 dwar l-ikkompletar tal-UEM, punt 2.

(12) KE, Il-kwalità tal-infiq pubbliku, p. 31.

(13) http://www.europarl.europa.eu/sides/getDoc.do?pubRef=-//EP//TEXT+TA+P7-TA-2013-0401+0+DOC+XML+V0//EN

(14) Għal spjegazzjoni dwar il-varjazzjoni tal-infiq pubbliku minn pajjiż għal ieħor ara Céline Mareuge/Catherine Merckling: “Pourquoi les dépenses publiques sont-elles plus élevées dans certains pays”?, Note d’Analyse France Stratégie, Lulju 2014.

(15) Ara d-Dokument Ekonomiku tal-Kummissjoni Ewropea 525: Public Spending Reviews: design, conduct and implementation (Rieżami tal-infiq pubbliku: it-tfassil, it-twettiq u l-implimentazzjoni), Sommarju għall-pubbliku ġenerali, Lulju 2014.

(16) http://www.oecd.org/gov/regional-policy/oecd-principles-on-effective-public-investment.htm